Povijest šumarstva 

Šume su u povijesti Hrvatske narodu služile za preživljavanje, ali i za gospodarski oporavak nakon brojnih teških nesreća i ratova. Gotovo polovica kopnene površine naše zemlje je pod šumama i šumskim zemljištem, pa se Hrvatsku ubraja u sam vrh europskih zemalja po šumovitosti.

Jedan od najstarijih pisanih dokumenata koji govori o korištenju šuma u Hrvatskoj i Slavoniji je dokument mađarskog pravnika Verbocya „Tripartitum opus iuris consuetudinarii inclyti regni Hungariae„ iz 1514. godine, kojim se zabranjuje sječa drva i paša stoke u šumama... 

U to vrijeme vojska Osmanlijskog Carstva već ozbiljno prijeti i austrougarskim krajevima, a ubrzo su ušli u veće dijelove istočne Hrvatske i Slavonije i tim su područjem vladali 170 godina.

Bečka dvorska kancelarija je 1724. provela skromnu inventarizaciju i opis šuma na području Gorskog kotara i Primorja, a dvadesetak godina kasnije Karlovački generalat provodi inventarizaciju šuma na većem području, što se smatra prvom inventarizacijom u hrvatskom šumarstvu. Ukupno je obrađeno oko 160.000 katastarskih jutara šuma. U tom popisu nalaze se i prijedlozi s troškovnikom za gradnju izvoznih putova sa Velebita do ondašnjih luka Povila, Senja, Sv.Jurja, Lukova, Sitnice i Jablanca.

Zbog čestih neriješenih odnosa kmetova i plemstva donose se propisi i urbari koji ih reguliraju, međutim većina ih nije zaživjela u stvarnosti. Po njima su vlastelini dužni kmetovima davati, u ograničenim količinama, građu i drvo za ogrjev, te pravo na ispašu u šumama. Urbari su u svakodnevici ipak više rješavali pitanja vezana uz ono što kmet ne smije uživati i za što plaća štetu.

Na području Slavonije, za šume petrovaradinske, brodske i gradiške pukovnije, donesen je 1755. prvi Šumski red, kojim je određeno da se nadzor nad šumama povjerava šumarnicima, podređenima krajiškom zapovjedniku Slavonije. Ovaj Šumski red sadržavao je mnoge pozitivne propise o postupanju sa šumom i o njezinu iskorišćivanju, što je kasnije ugrađeno u Šumski red Marije Terezije iz 1769.g. 

Prvi stručni udžbenik o gospodarenju šumama bio je Šumski red Marije Terezije (1769). Taj je dokument imao snagu zakona, a njime se prvi put vodi računa o potrajnosti gospodarenja, preporučuje vrijeme sječe, traži evidencija o sječama, daju praktične upute o sjetvi sjemena i sadnji žira, zabranjuju štetni zahvati (npr.brst i guljenje kore), uvodi taksa za žirenje i donose drugi propisi koji trebaju zaštititi i sačuvati šumu. 

Ovim dokumentom osnovane su tri šumarije: u Krasnom, Oštarijama i Petrovoj Gori - prve šumarije na našem području.

To je bio najznačajniji zakon o gospodarenju šumama do donošenja zakona o šumama u XIX stoljeću.

1871. dolazi do odvajanja šuma za potrebe krajišnika od ostalog dijela šumskog posjeda koji ostaju državni, odnosno austrijski. Za državne šume u Vojnom zapovjedništvu u Zagrebu, osniva se Krajiška šumska uprava (kasnije postaje direkcija šuma ) sa šumarskim uredima u Vinkovcima i Otočcu.)

RAZDOBLJE NAKON DRUGOG SVJETSKOG RATA

Nakon Drugog svjetskog rata obnova šuma otpočela je na svim područjima, bile su popularne omladinske radne akcije na pošumljavanju, posebno na degradiranim dijelovima krša, ali više se vodilo računa o kvantitetu radova, a manje na kvaliteti.

Stručni rad počinje sa osnivanjem posebnih organizacija, istraživačkih i obrazovnih na svim područjima. Institut za pošumljavanje i melioraciju krša, Srednja šumarska škola za krš u Splitu, Uprave za pošumljavanje u Rijeci i Splitu, zatim Institut za eksperimentalno šumarstvo JAZU u Zagrebu, pa Institut za šumarska i lovna istraživanja, te Institut za jadranske kulture i melioraciju krša u Splitu.

Od 1960. odvaja se od zajedničkog agronomskog fakulteta, Šumarski fakultet Sveučilišta u Zagrebu, a 1974. osnovan je Šumarski institut u Jastrebarskom.

Zakonom o šumama iz 1963. učinjen je manji pomak u financiranju. U tom razdoblju hrvatsko šumarstvo doživljava nekoliko organizacijskih promjena prilagođenih modelu privređivanja u socijalističkom uređenju. Posebno su bile izražene „ ourizacije “ i funkcionalne organiziranosti koje su nastale 1984.

ŠUMARSTVO U REPUBLICI HRVATSKOJ NAKON 1990.

S političkim i društvenim promjenama u Republici Hrvatskoj 1990. nastupile su i za šumarstvo i upravljanje šumama značajne promjene. Sabor Republike Hrvatske donio je Zakon o izmjenama i dopunama Zakona o šumama, na temelju kojeg su sve društvene šume proglašene državnim, te je ozakonjeno osnivanje javnog poduzeća za gospodarenje šumama i šumskim zemljištem. 1. siječnja 1991. registrirano je Javno poduzeće „Hrvatske šume“ Zagreb.

U novoj organizaciji šumarstva „Hrvatske šume“ Zagreb, osnovana je jedna Direkcija u Zagrebu, te 16 Uprava šuma, sa ukupno 168 Šumarija. 

Danas ukupna površina šuma i šumskih zemljišta u Republici Hrvatskoj iznosi 2 688 687 ha što je 47% kopnene površine države. Od toga je 2 106 917 ha u vlasništvu Republike Hrvatske (gospodare Hrvatske šume), dok je 581 770 ha u vlasništvu privatnih šumoposjednika. Organizacijski model načinjen je po uzoru na razvijenije europske države u kojima prevladava revirni sustav. 





Kirijašenje je (bilo) jedno od najtežih zanimanja u šumarstvu

Kirijašenje je tradicionalno obiteljsko zanimanje koje se prenosilo iz generacije u generaciju, od oca na sina


Posebno se razvilo izgradnjom prve magistralne ceste Karoline 1732. godine (od Bakra prema Karlovcu) i Lujzijane 1812. te kasnije i željeznice 1873. kada se povećava prijevoz roba, pa i drveta koje je trebalo izvući iz šume do stovarišta i utovarne stanice. Bio je to mukotrpan i težak cjelodnevni posao.

U prošlosti šumarstva jedno od najtežih zanimanja bilo je šumsko kirijašenje (vuknja, šlajs) trupaca iz šume. Posao je bio zahtjevan, iziskivao je posebnu snagu i napor kako čovjeka tako i životinje (tegleće marve). Prije pojave konjske zaprege koja je u goranske šume stigla krajem 19. stoljeća, poslovi vuče i prijevoza obavljali su se volovskim zapregama.

Šlajs volovima


Rad u šumi bio je težak, otvorenost slaba jer nije bilo izgrađenih šumskih prometnica, tako su kirijaši bili prisiljeni sami krčiti šumu i probijati puteve da bi došli do radilišta. I u godinama poslije II. svjetskog rata, trupce su ručno izvlačili iz šume na ruke. 

Od alata koristili su se sjekirom klanfaricom (pojačanih ušica), klanfama (specijalnim vrstama metalnih klinova) i lancima. Klinove su zabijali u »čela« trupaca, a iza njih vezivali lance. Na taj način trupci su se pri izvlačenju okretali i postajali opasni za kirijaše. 

Samarica


Ponekad su se koristili bukovim i javorovim polugama (to su bile ustvari drvene oblice 10–15 cm debele i 3–4 metra duge, preko kojih su po dvojica krijaša zajednički valjali trupce i navlačili ih na kola pomoću stoke (volova i konja) i lanaca. Iz nekih nepristupačnih predjela izvlačili su trupce i hrpali ih na jednom pristupačnijem mjestu, kako bi ih zimi lakše izvlačili iz šume i to uglavnom na sanjkama do čistina uz šumu i kasnije ih pretovarivali na kola.

Prijevoz sanjkama


Taj težak posao, nažalost, nikada nije bio dovoljno nagrađen. Tek poslije II. svjetskog rata zarađivali su mnogo više i imali bolje plaće od većine radnika u drvnoj industriji. Nažalost, nisu imali zdravstvenu zaštitu, ni mirovinski staž, a niti radno vrijeme kao drugi šumski i pilanski radnici. 

Radili su u vrlo teškim uvjetima, bez obzira na vremenske uvjete i zimi kad je temperatura padala ispod –20 °C, odlazeći u sječine udaljene od naselja i do desetak kilometara. Hranili su se loše, noseći hranu sa sobom u šumu, a obroci su se najčešće sastojali od suhe hrane: kruha i palente, slanine i kapule, vode ili čaja i sl. Na posao su odlazili rano ujutro, od 1 do 3 sata u noći, a vraćali se kasno navečer, u 22.00 sata. 

Kirijaši


Nisu imali nikakve zaštitne odjeće i obuće, već su radili u svojoj staroj i poderanoj odjeći. Na kiši mokri, a zimi se smrzavali na saonicama ili kolima. Redovito su obolijevali od upale zglobova, reume i išijasa. Konje su čuvali više nego sebe, pokrivajući ih zaštitinim pokrivačima. Hranili su ih djetelinom i zobi, a poslije II. svjetskog rata i kukuruzom, te pojili na izvorima ili topeći snijeg, a kasnije i na cisternama uz radničke nastambe. 

Prema podacima iz knjige Šumsko gospodarstvo, Delnice 1960.–1980., saznajemo da je 1965. u radnom odnosu u tadašnjem Šumskom gospodarstvu bilo 262 kirijaša, a 1979. svega 97. Kirijaši su primljeni u stalni radni odnos 1963., stoga što mehanizacija u fazi privlačenja nije dala očekivane rezultate zbog slabosti u organizaciji rada i što nije mogla zamijeniti konjsku zapregu na težim terenima.

Zanimanje kirijaš na terenima delničke Podružnice u potpunosti je nestalo sredinom osamdesetih godina prošlog stoljeća, a tek su samaricu koristili za iznošenje ogrjevnog drva iz šume.

Danas samo zapisi i stare požutjele fotografije svjedoče o jednom prošlom vremenu i teškom zanimanju koje pada u zaborav, ostavljajući novim generacijama šumara i stanovnika prisjećanja kako je nekada rad u šumi doista bio opasan i iscrpljujući.




Uporaba „capina“, „kantajzna“, „vinte“ i ostalih starih alata u šumarstvu

Za vrijeme vladavine Zrinskih u 16. stoljeću, u potrazi za željeznom rudačom otvarali su se u Gorskom kotaru rudnici, podizale topionice i kovačnice željeza. U njima se željezo topilo i kovalo na žaru od drvenog ugljena dobivenog od bukovog drva.

Pri kovanju željeza starim je kovačima bila najbolji pomagač voda, otuda još jedna povezanost željeza i drveta kroz povijest ovog kraja.

Usporedo s povećanim potrebama za drvom, kovači (vodeničari) postajali su i pilanari. Vrlo često pilana i kovačnica gradile su se jedna pored druge, radile su na pogon istog vodenog kola. Tako je kolo istovremeno pokretalo bat za kovanje, pilu jarmaču ili je pak vodeni mlaz punio kace zrakom upuhujući ga u kovačku vatru.

Ostatci tih kovačnica (vodenica) i danas se mogu vidjeti u čabarskom kraju (najočuvanija je Urhova kovačnica nedaleko izvora rijeke Čabranke kod Čabra).

Goranskom je drvosječi željezni alat bio dragocjena pomoć ne samo za radove u šumi, već i kod poljoprivrednih radova, ali i u kućanstvu. Kod izrade željeznog alata kovači su posebno pazili da se zadrži njegova žilavost, tvrdoća i „reskost“.

Za obradu zemlje kovali su motike, plugove (noževe i lemeše), alat za obradu drva namijenjen drvosječama, tesarima, bačvarima, kolarima, a kasnije su izrađivali i capine za drva te željezne dijelove za mlinove i pilane, te potkivali tegleću marvu.

Što se tiče alata za obradu drveta, povjesničari uglavnom spominju: sjekiru, bradvu i bradvilj, te pile (poprečnu, podužnu, mehaničku i kružnu).

Brušenje pile

Sjekiru je stanovništvo Gorskog kotara počelo upotrebljavati još u davnim vremenima, no njen izgled i uporaba nije se promijenila do današnjih dana.

Drveni bat izrađen uglavnom od crne grabovine, okovan na krajevima željezom, koristio se za zabijanje klinova u radovima obaranja, prerezivanja i cijepanja stabala.

U radovima piljenja drva često su se koristile pile, redovito dvoručne (njemačkog ili američkog podrijetla) nazvane čavlarice, jer su se svi zupci jednako brusili. Pred II. svjetski rat istisnule su ih „pile amerikanke“, koje su u uporabi sve do pojave prvih motornih pila.

Zanimljivo je da su poprečnu pilu Hrvati počeli upotrebljavati pri obaranju stabala već u 13. stoljeću. Vrlo je stara i tzv. podužna pila koju su Talijani donijeli u naše primorske krajeve već u 11. stoljeću.

Od ostalih alata koristile su se i vagača i maklja. Vagača je tanko metalno naoštreno sječivo dugačko oko trideset cm te nasađeno na držalicu od 50 cm. Služila je za cijepanje dužica i šindre.

Maklja je sječivo sa dvije ručke izrađeno od kovanog željeza. Oštrili su ga samo s jedne strane, a služilo je za obradu celuloze, dužica i šindre te izradu držalica i drugih kućnih potrepština. 

Guljač, oruđe za guljenje kore, nije bilo često u uporabi kao alat od strane šumskog radnika. U Gorskom kotaru počeo se relativno kasno upotrebljavati.

Capinom su se koristili kod spuštanja trupaca niz strminu, kod utovara, istovara i vuče trupaca konjima.

Okretaljka („kantajzn“) nije bila u velikoj primjeni, ali je bila neophodan alat kod sječe grana, utovara, istovara i sortiranja trupaca. Njome su se često šumski radnici koristili i prigodom obaranja stabala, kad bi se oboreno stablo zadržalo „naslonjeno“ na krošnju drugog stabla.

Često se koristila i ručna dizalica („vinta“). Služila je za utovar trupaca. Pomoću nje je kirijaš sam ili u suradnji s drugim kirijašem podizao vrlo teške trupce te ih tovario na sanjke ili kola.

Treba napomenuti još jednom da je ovakav način rada, uz pomoć spomenutih alata, bio vrlo težak i zahtjevan, ali su ga goranski drvosječe obavljali stručno i kvalitetno.

Taj posao iziskivao je dosta znanja, ali i fizičke snage i izdržljivosti. U našim šumama ovakav način rada zadržao se skoro do šezdesetih godina prošlog stoljeća, kada se pomalo u sve faze rada u šumi počinje uključivati mehanizacija. Od tada se brže poboljšavaju uvjeti rada i života šumskih radnika u našim šumama.






Motorne pile

Motorne pile su pokušane uvesti nakon 1945. godine, na ime ratne odštete. Tada je u (tadašnju) Jugoslaviju stiglo 2000 pila za dva radnika. Pokazale su se neprikladnima i ubrzo su izbačene.

Do 1960. šumski su radnici sječu i izradu stabala izvodili ručnim alatom. Ranih 60-tih godina prošlog stoljeća motorne pile za jednog radnika istiskuju ručne alate. Uvođenjem motornih pila lančanica, sječa i izrada stabala se djelomično mehaniziraju, govori se o ručno-strojnom radu.

Suvremena motorna pila (Stihl)

Šumski traktori

Razvoj specijalnih šumskih traktora započinje 1955. godine u svijetu, a u Skandinaviji nalaze primjenu u eksploataciji šuma već 1962. godine. Na našim prostorima prvi put se pojavljuju 1969. godine, postajući sredstvom izbora za privlačenje u oplodnim, dovršnim i prebornim sječama.


Najsuvremenija tehnologija u šumarstvu - harvester

izvor: skripta iz predmeta "Iskorištavanje šuma", Šumarski fakultet u Zagrebu 

